KIRJALLINEN KYSYMYS E-1947/02 esittäjä(t): Mihail Papayannakis (GUE/NGL) komissiolle. Ammattiyhdistysliikkeen tukahduttamispyrkimykset.



Virallinen lehti nro 301 E , 05/12/2002 s. 0250 - 0250



KIRJALLINEN KYSYMYS E-1947/02 esittäjä(t): Mihail Papayannakis (GUE/NGL) komissiolle (3. heinäkuuta 2002) Aihe: Ammattiyhdistysliikkeen tukahduttamispyrkimykset Kuten äskettäin ilmestyneestä Vapaiden ammattiyhdistysten kansainvälisen liiton (VAKL) raportista ilmenee, ammattiyhdistysliikkeen tukahduttamispyrkimykset ovat huolestuttavasti lisääntyneet kaikkialla maailmassa, samoin on laajentunut ilmiö, johon kuuluvat ammattiyhdistysliikkeen aktivistien vainoaminen, kieltäytyminen tunnustamasta ammattiyhdistyksiä tai neuvottelemasta niiden kanssa, erottamiset, vangitsemiset, jopa ammattiyhdistysaktivistien fyysinen tuhoaminen. Raportin tietojen mukaan ammattiyhdistysoikeuksia rajoitetaan sekä useissa ehdokasvaltioissa (Bulgaria, Tekki, Latvia, Puola, Romania) että yhteisön jäsenvaltioissa (Espanja, Yhdistynyt kuningaskunta, Saksa). Kööpenhaminan arviointiperusteet edellyttävät välttämättömänä ehdokasvaltioiden täytettävänä ehtona perusoikeuksien kunnioittamista, ja perusoikeuskirjassa sen 12 artiklassa määrätään, että jokaisella on oikeus rauhanomaiseen kokoontumisvapauteen ja yhdistymisvapauteen kaikilla tasoilla erityisesti poliittisessa toiminnassa ja ammattiyhdistystoiminnassa. Voisiko komissio kertoa, täyttävätkö ehdokasvaltiot edellä mainitut arviointiperusteet ja vainotaanko ammattiyhdistystoimintaa näissä maissa ja missä määrin? Mikä tilanne vallitsee yhteisön jäsenvaltioissa, kun raporttiin on kirjattu myös muutamissa niistä ilmenneitä kielteisiä tapauksia? Anna Diamantopouloun komission puolesta antama vastaus (19. elokuuta 2002) EU:sta tehdyn sopimuksen 6 artiklan 1 kohdassa määrätään, että unioni perustuu jäsenvaltioille yhteisiin vapauden, kansanvallan, ihmisoikeuksien ja perusvapauksien kunnioittamisen sekä oikeusvaltion periaatteisiin. Unioni on EU:sta tehdyn sopimuksen 6 artiklan 2 kohdan nojalla velvollinen pitämään arvossa perusoikeuksia, sellaisina kuin ne taataan ihmisoikeuksien ja perusvapauksien suojaamiseksi tehdyssä Euroopan yleissopimuksessa ja sellaisina kuin ne ilmenevät jäsenvaltioiden yhteisessä valtiosääntöperinteessä. Näihin perusoikeuksiin kuuluu myös järjestäytymisoikeus. Lisäksi Euroopan unionin perusoikeuskirjan 12 artiklassa vahvistetaan, että jokaisella on oikeus rauhanomaiseen kokoontumisvapauteen ja yhdistymisvapauteen kaikilla tasoilla erityisesti poliittisessa, ammattiyhdistys- ja yhteiskunnallisessa toiminnassa. Voimassa olevan yhteisön lainsäädännön mukaan seuraamusten langettaminen perusoikeuksien, esimerkiksi järjestäytymisoikeuden, rikkomisen johdosta kuuluu jäsenvaltioiden tuomioistuinten vastuualaan. Euroopan yhteisöjen tuomioistuimen on vakiintuneen oikeuskäytäntönsä mukaisesti varmistettava, että yhteisön lainlainsäädäntö- ja toimeenpanovallan käyttäjät ja jäsenvaltiot soveltaessaan yhteisön oikeutta kunnioittavat perusoikeuksia. Laajentumisprosessin yhteydessä laadittavissa määräaikaiskertomuksissa esitetään tilannearvio ehdokasmaiden edistymisestä Kööpenhaminan kriteerien ja erityisesti perusoikeuksien noudattamisen alalla.